
[bookmark: _Toc242789334]1. Þátttaka
Alls bárust 32 umsagnir við drög að reglugerð um notkun síma og snjalltækja í grunnskóla sem birt voru í samráðsgátt stjórnvalda, sbr. mál nr. S-99/2026. Þrjár umsagnir voru tvíteknar; umsagnir nr. 14 og 15, umsagnir nr. 22 og 23 og umsagnir nr. 28 og 32. Vinnsla samantektarinnar byggist því í heildina á 29 umsögnum, bæði frá lögaðilum og einstaklingum.
Umsagnir frá lögaðilum (samtals: 17)
Umsagnir bárust frá eftirtöldum lögaðilum:

· Umboðsmaður barna.
· Fjölmiðlanefnd / Netvís.
· Samband íslenskra sveitarfélaga.
· Reykjavíkurborg.
· Kópavogsbær.
· Ísafjarðarbær.
· Heimili og skóli – landssamtök foreldra.
· Foreldraráð Hafnarfjarðar.
· Samborg – samtök foreldrafélaga í Árborg.
· Diabetes Ísland.
· Dropinn.
· Landssamtökin Þroskahjálp og Einhverfusamtökin (sameiginleg umsögn).
· Barnaheill – Save the Children á Íslandi.
· Samtök um mannvæna tækni.
· Stafræn velferð.
· Ungheill – ungmennaráð Barnaheilla.
· Reykjavíkurráð ungmenna.

Umsagnir frá einstaklingum (samtals: 12)
Umsagnir bárust meðal annars frá:
· foreldrum,
· kennurum,
· skólastjórnendum,
· sérfræðingum,
· þroskaþjálfum,
· sálfræðingum, og
· öðrum einstaklingum sem létu sig málið varða.
Skjöl málsins, allar umsagnir og upplýsingar um umsagnarfrest, hvaða aðilum var boðið að veita umsögn og annað fyrirkomulag er að finna í samráðsgáttinni á Ísland.is á slóðinni: https://island.is/samradsgatt/mal/4246 



[bookmark: _Toc242789335]2. Sjónarmið umsagnaraðila og viðbrögð við þeim
[bookmark: _Toc242789336]2.1 Yfirlit
Í umsögnum komu fram fjölbreytt sjónarmið um reglugerðardrögin. Þótt afstaða umsagnaraðila til einstakra útfærsluatriða væri mismunandi var að stórum hluta samhljómur um markmið reglugerðarinnar um að efla námsfrið, vellíðan nemenda og jákvæð samskipti í skólasamfélaginu. Þó voru álitaefni um hvort aðrar leiðir gætu náð sama markmiði. Þá beindust athugasemdir að framkvæmd reglugerðarinnar, einstökum ákvæðum hennar, þeim stuðningi sem skólar og frístundaheimili þyrftu við innleiðingu hennar og að starfsemi frístundaheimila og tómstunda- og félagsstarfs. 
Nokkrir einstaklingar lýstu eigin reynslu af skólastarfi eða stöðu barna með sérstakar stuðningsþarfir, meðal annars vegna fötlunar eða langvinnra veikinda. Aðrir fjölluðu um framkvæmd reglugerðarinnar út frá reynslu sinni af stjórnun skóla eða kennslu.
Í umsögnum má greina eftirfarandi megináherslur. Athygli er vakin á því að margar umsagnir fjalla um fleiri en eitt efnisatriði.
	Áhersluatriði
	Dæmi um umsagnaraðila

	Markmið reglugerðarinnar
	Foreldrasamtök, sveitarfélög, einstaklingar

	Gildissvið reglugerðarinnar, einkum frístundaheimili og skólastarf utan skólahúsnæðis
	Samband íslenskra sveitarfélaga, Reykjavíkurborg, Ísafjarðarbær, einstaklingar

	Geymsla síma og annarra snjalltækja
	Sveitarfélög, foreldrasamtök, einstaklingar

	Undanþágur vegna stuðningsþarfa og heilsufars
	Diabetes Ísland, Dropinn, Þroskahjálp, Einhverfusamtökin, einstaklingar

	Málsmeðferð undanþága og samræmd framkvæmd
	Sveitarfélög, hagsmunasamtök, einstaklingar

	Samráð við nemendur og þátttaka þeirra
	Umboðsmaður barna, Barnaheill, Ungheill og Reykjavíkurráð ungmenna

	Kostnaður og fjárhagsleg áhrif
	Samband íslenskra sveitarfélaga, Reykjavíkurborg, Kópavogsbær, Ísafjarðarbær

	Rannsóknargrunnur og mat á áhrifum reglugerðarinnar
	Samtök um mannvæna tækni, einstaklingar, Kópavogsbær

	Fræðsla, forvarnir og stuðningur við skólasamfélagið
	Netvís, Heimili og skóli, Stafræn velferð, Samborg

	Ábyrgð á geymdum tækjum og lagaleg álitaefni
	Umboðsmaður barna, sveitarfélög, einstaklingar, Mannréttindastofnun Íslands




[bookmark: _Toc242789337]2.2 Markmið reglugerðarinnar
Sjónarmið umsagnaraðila
Í langflestum umsögnum er tekið undir meginmarkmið reglugerðarinnar um að efla námsfrið, bæta námsumhverfi nemenda, stuðla að vellíðan og jákvæðum samskiptum í skólasamfélaginu. Jafnframt er tekið undir það markmið að skýrar og samræmdar reglur gildi um notkun síma og snjalltækja í grunnskólum.
Margir umsagnaraðilar leggja þó áherslu á að markmiðum reglugerðarinnar verði ekki eingöngu náð með takmörkunum á notkun síma heldur þurfi jafnframt að leggja aukna áherslu á fræðslu, forvarnir, stafræna borgaravitund, þátttöku nemenda og öflugt samstarf heimila og skóla. Þar er bent á að reglugerðin verði árangursríkust sem liður í víðtækari stefnu um stafræna velferð barna og ungmenna.
Nokkrir umsagnaraðilar telja að rannsóknir styðji ekki með afgerandi hætti að víðtækar takmarkanir á símanotkun leiði sjálfkrafa til bættrar líðanar eða námsárangurs. Þeir leggja til að reglugerðin verði studd með skýrari greinargerð um rannsóknargrunn hennar og að áhrif hennar verði metin markvisst eftir gildistöku.
Á hinn bóginn benda aðrir umsagnaraðilar á að samræmdar reglur á landinu öllu sé mikilvæg forsenda þess að skapa jafnræði milli skóla og auðvelda foreldrum og skólum að vinna saman að sameiginlegum markmiðum.
Viðbrögð ráðuneytisins
Ráðuneytið áréttar að reglugerðin er aðeins einn þáttur í víðtækari vinnu sem miðar að því að efla námsfrið, vellíðan og ábyrg samskipti barna og ungmenna í skólasamfélaginu. Ljóst er að fræðsla þarf að vera reglubundin og hluti af daglegu starfi og kennslu grunnskóla og æskilegt að foreldrum og forsjáraðilum verði einnig boðið upp á fræðslu. Um er að ræða verkefni sem mun ávallt þurfa að byggjast á samvinnu heimila og skóla en auk þess snertir verkefnið ýmis svið og marga aðila.
Til að styðja við framkvæmd og innleiðingu reglugerðarinnar er lagt til að í reglugerð verði kveðið á um að ráðuneytið, að höfðu samráði við Samband íslenskra sveitarfélaga og aðila skólasamfélagsins, gefi út leiðbeiningar um framkvæmdina. Þá er áframhaldandi fræðsla og upplýsingagjöf til foreldra og nemenda um ábyrga notkun stafrænna miðla og snjalltækja mikilvæg í þessu samhengi. Má þar benda á að ráðuneytið hefur kynnt til umsagnar á samráðsgátt stjórnvalda um áform um frumvarp til laga um aldursmörk fyrir aðgengi barna að samfélagsmiðlum, sbr. mál nr. S-132/2026. Verði frumvarpið að lögum áformar ráðuneytið að standa fyrir vitundarvakningu og aukinni fræðslu um öryggi barna og ungmenna á samfélagsmiðlum í samvinnu við helstu hagaðila.
Jafnframt verður fylgst með framkvæmd reglugerðarinnar og reynslu af henni í samráði við skólasamfélagið með það að markmiði að meta hvort þörf sé á frekari úrbótum eða breytingum. Í ljósi þess er lagt til að í gildistökuákvæði reglugerðarinnar verði kveðið sérstaklega á um endurskoðun reglugerðarinnar innan ákveðins tíma og að við endurskoðunina skuli meðal annars hafa hliðsjón af fenginni reynslu og þróun rannsókna og þekkingar. Sjá nánari umfjöllun í kafla 2.9.


[bookmark: _Toc242789338]2.3 Gildissvið reglugerðarinnar
Sjónarmið umsagnaraðila
Í mörgum umsögnum er fjallað um gildissvið reglugerðarinnar, til að mynda er varðar innra samræmi til hvaða tækja reglugerðinni er ætlað að ná, starfsemi frístundaheimila og tómstunda- og félagsstarf á skólatíma, og framkvæmd reglugerðarinnar þegar kemur að kennslu sem fer fram utan skólahúsnæðis.
Í umsögnum er bent á að reglugerðin taki samkvæmt orðalagi sínu til frístundaheimila og ákveðins tómstunda- og félagsstarfs. Í umsögnunum er bent á að skýra þurfi betur framkvæmdina er viðkemur frístundaheimili og tómstunda- og félagsstarfi þar sem hún sé ekki sú sama og innan grunnskóla. Á það einkum við er varðar ábyrgð, undanþágur og geymslu síma og snjalltækja í viðkomandi starfsemi.
Einnig er bent á að reglugerðin taki ekki nægilega skýrt á þeim aðstæðum þegar skóladagur hefst eða lýkur utan skólahúsnæðis, svo sem í sundlaug, íþróttahúsi eða vettvangsferð. Þar sé mikilvægt að skýra hvernig geymslu og afhendingu snjalltækja skuli háttað við slíkar aðstæður.
Nokkrir umsagnaraðilar telja jafnframt mikilvægt að skólar hafi ákveðið svigrúm til að laga framkvæmd reglugerðarinnar að mismunandi aðstæðum, enda geti húsnæði, skipulag skóladags og starfsemi verið ólík milli skóla.
Viðbrögð ráðuneytisins
Ráðuneytið tekur undir mikilvægi þess að framkvæmd reglugerðarinnar verði skýr og samræmd í þeirri starfsemi sem fellur undir gildissvið hennar. Ráðuneytið bendir á að í skilgreiningu á hugtakinu „skólatími“ í reglugerðinni er skilgreint hvað fellur þar undir. Í því samhengi er áréttað að gildissvið reglugerðarinnar nær til grunnskóla, frístundaheimila fyrir yngstu árganga, sbr. 33. gr. a laga um grunnskóla, og aðeins til þess tómstunda- og félagsstarfs sem er liður í daglegu starfi á skólatíma, sbr. 33. gr. sömu laga. Gildissviði reglugerðarinnar er þannig ekki ætlað að ná utan um tómstunda- og félagsstarf sem er utan venjulegs skólatíma og er einnig kveðið á um í 33. gr. laganna.
Til að gæta að innra samræmis er lagt til að skerpa á orðalagi gildissviðs reglugerðarinnar og árétta að reglugerðin nái bæði til síma og snjalltækja sem eru annars vegar í eigu eða umsjá skóla og frístundaheimilis og hins vegar til síma og snjalltækja sem ekki eru í eigu eða umsjá skólans og frístundaheimilisins, sbr. 2. gr. reglugerðarinnar. Eru sambærilegar breytingar gerðar á öðrum ákvæðum reglugerðarinnar. Jafnframt hefur verið skerpt á orðalagi reglugerðarinnar til að aðlaga efni reglugerðarinnar betur að starfsemi frístundaheimila og tómstunda- og félagsstarfs þar sem við á.
Þá eru lagðar til breytingar á 5. gr. reglugerðarinnar sem fjallar um síma og snjalltæki á skólatíma þar sem fram kemur að geymsla tækis skuli taka mið af skóladegi nemenda. Hver skóli og frístundaheimili skal síðan móta sér nánari reglur um fyrirkomulag geymslu og afhendingu tækjanna í samráði við aðila skólasamfélagsins. Nánar er gert fyrir öðrum breytingum á ákvæðinu í kafla 2.4. Tekið verður til skoðunar hvort tilefni sé til að í leiðbeiningum verði fjallað um framkvæmd reglugerðarinnar þegar kemur að geymslu og afhendingu tækis m.t.t. skóladags nemenda.


[bookmark: _Toc242789339]2.4 Geymsla síma og snjalltækja
Sjónarmið umsagnaraðila
Margar umsagnir fjölluðu um ákvæði 5. gr. reglugerðardraganna um síma og snjalltæki á skólatíma, einkum er viðkemur geymslu þessara tækja.
Umsagnir s.s. frá umboðsmanni barna og Mannréttindastofnun Íslands lúta meðal annars að því að aðferðir við geymslu tækjanna og upptöku þeirra, sem leiði af ákvæðum reglugerðarinnar, geti varðað við stjórnarskrárvarin réttindi barnanna, þ. á m. eignarrétt og friðhelgi einkalífs. Jafnframt er bent á að skýra þurfi betur ábyrgð skóla á tækjum sem eru í geymslu, meðal annars ef þau skemmast eða glatast meðan þau eru í vörslu skólans. Taka þurfi afstöðu til þess hvort ákvæði reglugerðarinnar um ábyrgð samræmist almennum reglum skaðabótaréttar og þeim skyldum sem hvíla á þeim sem tekur eignir annarra í sína vörslu.
Sveitarfélög, hagsmunasamtök og einstaklingar benda á að mikilvægt sé að reglugerðin marki skýran ramma um framkvæmdina en að jafnframt þurfi að tryggja að skólar hafi svigrúm til að velja þær geymslulausnir sem henta aðstæðum hverju sinni. Bent er á að víða séu þegar í gildi verklagsreglur sem reynst hafi vel og mikilvægt sé að nýta þá reynslu við áframhaldandi innleiðingu.
Í mörgum umsögnum er jafnframt vakin athygli á því að geymsla síma geti haft fjárhagsleg áhrif á sveitarfélög, meðal annars vegna kaupa á geymsluskápum, breytinga á húsnæði og aukinnar umsýslu. Nokkur sveitarfélög óska eftir því að þessi áhrif verði metin sérstaklega áður en reglugerðin tekur gildi.
Viðbrögð ráðuneytisins
Við vinnslu umsagna var tekið sérstaklega til skoðunar samræmi reglugerðarinnar við ákvæði gildandi laga og reglna m.t.t. geymslu tækjanna og ábyrgðar þar að lútandi. Með reglugerðarheimildinni er ráðherra ætlað ákveðið svigrúm til að kveða nánar á um framkvæmd og fyrirkomulag reglna um notkun síma og snjalltækja í grunnskóla og á frístundaheimili. Því getur verið heimilt að setja almenn ákvæði um geymslu tækja að því marki sem slíkt fyrirkomulag er nauðsynlegur og eðlilegur þáttur í framkvæmd reglna um notkun þeirra. Ráðuneytið tekur hins vegar undir að reglugerðarheimildin feli ekki sér sjálfstæða heimild til eignaupptöku, leitarheimilda eða til þess að beita valdi til að taka síma eða snjalltæki af nemanda sem neitar að afhenda það enda þarf slíkt inngrip að byggja á skýrri lagaheimild. 
Reglugerðinni er ætlað að setja sameiginlegan ytri ramma en síðan er skólum og frístundaheimilum veitt ákveðið svigrúm við framkvæmd og val á fyrirkomulagi geymslu tækjanna með hliðsjón af aðstæðum þar sem þau eru ekki aðgengileg nemendum. Með þátttöku nemenda, foreldra og starfsfólks við mótun nánari reglna má bæði auka skilning á markmiði reglnanna og líkur á þeim verði fylgt án þess að grípa þurfi til íþyngjandi úrræða. Slíkt samráð breytir þó ekki þeim ramma sem reglugerðin kveður á um.
Þá er tekið undir þær ábendingar að mikilvægt er að samræma ákvæði um skaðabótaábyrgð við meginreglur sakaðabótaréttar.
Með hliðsjón af framangreindu voru gerðar breytingar á 5. gr.
Þá verður jafnframt tekið til skoðunar hvort tilefni sé til að fjalla um í leiðbeiningum um hvaða sjónarmið eða viðmið þurfi að leggja til grundvallar þegar kemur að geymslu og afhendingu þessara tækja, og þau sjónarmið sem skólastjórar þurfa að hafa til hliðsjónar þegar verklag er ákveðið.
Varðandi ábendingar um kostnað og fjárhagsleg áhrif sveitarfélaga er vísað til umfjöllunar í kafla 2.8.

[bookmark: _Toc242789340]2.5 Undanþágur
Sjónarmið umsagnaraðila
Í meiri hluta umsagna var fjallað um þær undanþágur sem kveðið er á um í 6. gr. reglugerðardraganna. Umsagnaraðilar taka almennt undir mikilvægi þess að kveða á um undanþágur þegar sérstakar aðstæður eða stuðningsþarfir nemenda krefjast þess. Áhersla er þó lögð á að skilyrði undanþága, framkvæmd þeirra og málsmeðferð verði skýr og samræmd um land allt.
Í þó nokkrum umsögnum komu fram áhyggjur er varðar notkun og aðgengi að símum og snjalltækjum sem nýtast sem hjálpar- og stuðningstæki fyrir nemendur á skólatíma og að undanþáguferlið sé of flókið og umfangsmikið. Umsagnaraðilar lögðu mikla áherslu á að tryggja notkun og aðgang að tækjunum vegna nemenda með stuðningsþarfir eða þeirra sem nota slík tæki sem hjálpar- eða stuðningstæki. Í dæmaskyni voru meðal annars nefndir samfelldir blóðsykursmælar, insúlíndælur, tjáskiptatæki, skipulagsforrit, hljóðdempandi heyrnartól og önnur sérhæfð hjálpartæki. Lagt er til að reglugerðin eða leiðbeiningar með henni skýri sérstaklega hvernig þessum tilvikum verði mætt og að framkvæmd undanþága verði samræmd milli skóla. Þá þurfi að skýra ákvæði um undanþágur þannig að þær geti jafnframt átt við um vörslu tækjanna en ekki einungis um notkun þeirra.
Í nokkrum umsögnum er jafnframt bent á að skýra þurfi betur málsmeðferð undanþágna, þar á meðal hvaða upplýsingar þurfi að liggja fyrir, hver taki ákvörðun, hvernig skráningu skuli háttað og hvort þörf sé á nánari reglum um endurskoðun undanþága eða meðferð brýnna erinda.
Sveitarfélög og Samband íslenskra sveitarfélaga benda einnig á að skoða þurfi hvort aðrir en skólastjórar geti, við afmarkaðar aðstæður, tekið ákvarðanir um undanþágur, einkum í frístundaheimilum eða þegar um daglega framkvæmd er að ræða.
Viðbrögð ráðuneytisins
Ráðuneytið tekur undir framangreind sjónarmið og mikilvægi þess að tryggja að ferlið verði einfalt í framkvæmd og það sé ákveðið svigrúm innan skóla og frístundaheimila þegar um er að ræða framangreind tilvik.
Í ljósi þess er lagt til að meginreglan um notkun og aðgengi að síma og snjalltæki eigi ekki við þegar notkunin, aðgangurinn eða geymslan er nauðsynleg vegna stuðningsþarfa nemanda og þegar tæki er notað sem hjálpar- eða stuðningstæki. Þá er lagt til að tilkynnt verði til skóla eða frístundaheimilis um stuðningsþarfir eða hjálpar- eða stuðningstæki en alla jafna ættu þessar upplýsingar um nemanda að liggja fyrir hjá viðkomandi skóla eða frístundaheimili. Þá er jafnframt lagt til að skóli eða frístundaheimili hafi ákveðið samráð við nemanda og foreldra til þess að ákveða nánara fyrirkomulag um notkunina, aðgengi eða geymslu tækis. Gert er ráð fyrir að í leiðbeiningum verði fjallað um þau sjónarmið sem gott er að leggja til grundvallar þegar skólar og frístundaheimili útfæra nánar verklag vegna undanþága.
Þá er einnig unnt að veita tímabundnar og rökstuddar undanþágur með hliðsjón af þörfum nemenda eða í samráði við nemendur og þær undanþágur séu til þess fallnar að ná markmiðum reglugerðarinnar.

[bookmark: _Toc242789341]2.6 Innleiðing, framkvæmd og gildistaka
Sjónarmið umsagnaraðila
Mikill fjöldi umsagna fjallar um innleiðingu reglugerðarinnar og leggur áherslu á að vel takist til við undirbúning hennar.
Meiri hluta umsagnaraðila leggja áherslu á að innleiðing reglugerðarinnar byggist á góðu samstarfi skóla, foreldra, nemenda og starfsfólks. Bent er á að reglur einar og sér skili ekki þeim árangri sem að er stefnt nema þeim fylgi markviss upplýsingagjöf, fræðsla og samráð.
Í umsögnum koma jafnframt fram athugasemdir við að ekki sé kveðið sérstaklega á um innleiðingu reglugerðarinnar m.t.t. starfs frístundaheimila.
Í nokkrum umsögnum er bent á að skólar þurfi hæfilegan undirbúningstíma áður en reglugerðin tekur gildi. Þar er meðal annars vísað til þess að móta þurfi verklag, kynna reglurnar fyrir skólasamfélaginu og koma upp nauðsynlegri aðstöðu áður en reglugerðin verður að fullu innleidd.
Einnig er lögð áhersla á að öll viðbrögð verði samræmd, hófleg og í uppeldislegum tilgangi og að brot á reglum um síma og snjalltæki leiði ekki til óþarflegra þungra eða íþyngjandi agaviðbragða, heldur verði unnið með nemendum og foreldrum á grundvelli samtals, leiðsagnar og skýrra reglna.
Viðbrögð ráðuneytisins
Ráðuneytið tekur undir að farsæl innleiðing reglugerðarinnar byggist á samráði, góðri upplýsingagjöf og sameiginlegri ábyrgð skólasamfélagsins. Til að veita skólum og frístundaheimilum ákveðið svigrúm til aðlögunar og undirbúnings er lagt til að í 9. gr. reglugerðarinnar verði kveðið á um að eftirfylgni ráðuneytisins með framkvæmd reglugerðarinnar hefjist frá og með 1. janúar 2027. Þá mun ráðuneytið leggja áherslu á útgáfu leiðbeininga um framkvæmd reglugerðarinnar. Leiðbeiningunum er ætlað að styðja skóla og frístundaheimili við undirbúning, framkvæmd, upplýsingagjöf og reglulegt mat á framkvæmd reglugerðarinnar. 
Þá tekur ráðuneytið undir þá ábendingu á að reglugerðin byggist á leiðsögn og uppeldisfræðilegri nálgun. Í 8. gr. reglugerðarinnar er vísað til reglugerðar um ábyrgð og skyldur aðila skólasamfélagsins, nr. 1040/2011, sem leggur áherslu á framangreind sjónarmið, þ. á m. er varðar meðalhóf, samræmi í viðbrögðum og til aðstæðna hvers og eins.
Varðandi ábendingar um frístundaheimili er vísað til umfjöllunar í kafla 2.3.

[bookmark: _Toc242789342]2.7 Samráð við nemendur, foreldra og skólasamfélagið
Sjónarmið umsagnaraðila
Í fjölmörgum umsögnum er lögð áhersla á mikilvægi samráðs við nemendur, foreldra og starfsfólk við innleiðingu reglugerðarinnar.
Umboðsmaður barna, Barnaheill og Ungheill ásamt Reykjavíkurráði ungmenna leggja sérstaka áherslu á rétt barna til þátttöku samkvæmt Barnasáttmála Sameinuðu þjóðanna. Bent er á að þátttaka nemenda felist ekki aðeins í því að þeir fái að tjá sig heldur einnig að sjónarmið þeirra hafi raunveruleg áhrif á framkvæmd reglugerðarinnar.
Foreldrasamtök leggja jafnframt ríka áherslu á að foreldrar séu virkir þátttakendur í innleiðingunni og að reglugerðin verði studd með markvissri upplýsingagjöf og fræðslu til alls skólasamfélagsins.
Nokkur sveitarfélög benda einnig á að reynsla þeirra skóla sem þegar hafa innleitt símafrí geti nýst öðrum skólum við framkvæmd reglugerðarinnar.
Viðbrögð ráðuneytisins
Ráðuneytið tekur undir mikilvægi virkrar þátttöku skólasamfélagsins við innleiðingu reglugerðarinnar svo hún verði sem árangursríkust. Áfram verður lögð áhersla á að skólar og frístundaheimili vinni reglur um framkvæmd reglugerðarinnar í samráði við nemendur, foreldra og starfsfólk. Þá er áhersla á að nemendum verði veitt raunhæft tækifæri til að taka þátt í innleiðingu og framkvæmd reglugerðarinnar. Ráðuneytið tekur undir að taka verði réttmætt tillit til skoðana nemenda í þessum efnum og leggur til breytingar þess efnis til að skerpa á því atriði í reglugerðinni. Í því samhengi er áréttað að í því felst jafnframt að nemendur verði upplýstir um hvað áhrif þátttaka þeirra hafði, eins og á því hvaða vægi skoðunum þeirra var gefið og hvernig það var tekið inn í framkvæmdina og innleiðinguna. Ef ekki var tekið tillit til skoðana nemenda þarf að útskýra hvaða önnur sjónarmið vógu þyngra. Að auki mun ráðuneytið taka til skoðunar hvort tilefni sé til að í leiðbeiningum verði aukin áhersla lögð á samráð, upplýsingagjöf og samstarf heimila og skóla.

[bookmark: _Toc242789343]2.8 Kostnaður og fjárhagsleg áhrif
Sjónarmið umsagnaraðila
Sveitarfélög og Samband íslenskra sveitarfélaga benda á að reglugerðin geti haft fjárhagsleg áhrif vegna innkaupa á geymslulausnum, breytinga á húsnæði, aukinnar umsýslu og annarra þátta sem tengjast framkvæmd hennar. Þá er vísað til ákvæða sveitarstjórnarlaga um mat á fjárhagslegum áhrifum nýrra stjórnvaldsfyrirmæla á sveitarfélög.
Í umsögnum kemur jafnframt fram að mikilvægt sé að reglugerðin leiði ekki til óþarfa stjórnsýslu eða aukins álags á skólastjórnendur og kennara. Í umsögnum kennara, skólastjórnenda og sveitarfélaga kemur jafnframt fram áhersla á að framkvæmd reglugerðarinnar verði þannig úr garði gerð að hún dragi sem minnst úr tíma starfsfólks til kennslu, stuðnings og annarra faglegra verkefna með nemendum. Reglur um framkvæmd þurfi því að vera einfaldar, skýrar og framkvæmanlegar í daglegu skólastarfi.
Viðbrögð ráðuneytisins
Ráðuneytið tekur undir að mikilvægt sé að framkvæmd reglugerðarinnar verði eins einföld og kostur er og við úrvinnslu umsagna var tekið mið af þeim sjónarmiðum. 
Við vinnslu umsagna var framkvæmt kostnaðarmat skv. 129. gr. sveitarstjórnarlaga, nr. 138/2011. Kostnaðarmatið tók mið af 2. mgr. 5. gr. reglugerðarinnar en reglugerðin gerir hvorki kröfu um tiltekna tegund geymslulausnar ná sérstakt geymsluhólf fyrir hvern nemanda. Með hliðsjón af því var gróft sviðsmyndamat á mögulegum stofnkostnaði vegna geymsluaðstöðu fyrir síma og snjalltæki unnið.
Kostnaðarmatið byggist á því að skólaárið 2024–2025 voru samtals 47.162 nemendur í 174 grunnskólum, eða um 271 nemandi að meðaltali í hverjum grunnskóla. Gert var ráð fyrir því að 50-100% skólanna gæti þurft að kaupa nýjan geymslubúnað, með hliðsjón af því að óljóst er hve margir skólar kunni þegar að búa yfir fullnægjandi aðstöðu og ekki er víst að allir nemendur hafi síma eða snjalltæki meðferðis né að geyma þurfi öll tæki samtímis.
Við kostnaðarmatið var miðað við eftirfarandi viðmiðunarlausn fyrir hvern skóla sem þyrfti nýja geymslulausn:
a. einn læsanlegan málmskáp; og
b. þrjá 12 lítra geymslukassa, miðað við að hver kassi rúmi um 99–127 síma.
Miðað við að 87–174 skólar, eða 50–100% skólanna, þyrftu nýja lausn var niðurstaðan um heildarkostnað eftirfarandi:
a. heildarkostnaður vegna málmskápa var áætlaður 4,79–9,59 millj. kr. án vsk. eða 5,94–11,89 millj. kr. með vsk.,
b. heildarkostnaður vegna 261–522 geymslukassa var áætlaður 0,65–1,29 millj. kr. án vsk. eða 0,80–1,61 millj. kr. með vsk.,
c. samanlagður heildarstofnkostnaður, sbr. a- og b-lið, var því áætlaður 5,44–10,88 millj. kr. án vsk. eða 6,75–13,49 millj. kr. með vsk.
Áréttað er að um sviðmyndamat var að ræða en ekki mat á raunverulegri viðbótarþörf einstakra skóla. Útreikningar byggjast því á meðalnemendafjölda og sömu viðmiðunarlausn fyrir hvern skóla sem þyrfti nýjan búnað án tillits til sérstakra aðstæðna hvers og eins skóla. Jafnframt var miðað við almennt listaverð viðmiðunarvara en raunverulegt kaupverð á grundvelli rammasamnings kann að vera lægra. Raunverulegur stofnkostnaður getur því orðið lægri, m.a. vegna þess að margir skólar kunna þegar að hafa nothæfa skápa, hólf eða aðra geymsluaðstöðu. Kostnaðurinn gæti hins vegar orðið hærri í einstökum skólum, til að mynda þar sem þörf er á fleiri en einum skáp eða sérstakri aðstöðu fyrir frístundaheimili. 
Ekki var lagt sérstakt tölulegt mat á rekstrarkostnað eða vinnuframlag starfsfólks. Framangreindir þættir voru í matinu skráðir sem óvissuþættir, enda liggja ekki fyrir upplýsingar um núverandi framkvæmd og raunverulega viðbótarþörf einstakra skóla, svo sem í tengslum við breytingu á verklagi og fjölda tækja sem þarf að geyma. Ekki var gert ráð fyrir nýjum stöðugildum eða sérstakri fjárveitingu vegna daglegrar framkvæmdar. Í því samhengi er rétt að árétta að grunnskólar og frístundaheimili þurfa samkvæmt reglugerðinni m.a. að ákveða fyrirkomulag geymslu og afhendingar og hafa skólastjórar og forstöðumenn frístundaheimila forgöngu um innleiðingu reglugerðarinnar og bera ábyrgð á framkvæmd hennar. Vinnuframlag ræðst því að verulegu leyti af þeirri útfærslu sem hver skóli eða hvert frístundaheimili velur og var sú forsenda lögð til grundvallar að almenn innleiðing, kynning og eftirfylgni gæti að meginstefnu rúmast innan núverandi stjórnunar- og rekstrarramma skóla og sveitarfélaga.
Þá var ekki lagt sérstakt mat á stofn- eða rekstrarkostnað frístundaheimila. Viðbótarkostnaður kann að falla til ef ekki er unnt að samnýta geymsluaðstöðu eða verklag með viðkomandi grunnskóla. 

[bookmark: _Toc242789344]2.9 Rannsóknir, mat og eftirfylgni
Sjónarmið umsagnaraðila
Í nokkrum umsögnum er fjallað um rannsóknargrunn reglugerðarinnar og mikilvægi þess að áhrif hennar verði metin með markvissum hætti eftir gildistöku.
Nokkrir umsagnaraðilar benda á að fyrirliggjandi rannsóknir gefi ekki ótvíræða mynd af áhrifum víðtækra takmarkana á notkun síma og snjalltækja á námsárangur, líðan eða félagsleg samskipti nemenda. Þeir leggja til að ráðuneytið geri nánar grein fyrir þeim rannsóknum og gögnum sem reglugerðin byggist á og að áhrif hennar verði metin reglulega eftir að hún hefur tekið gildi.
Aðrir umsagnaraðilar leggja áherslu á að reglugerðin verði hluti af víðtækari stefnu um stafræna velferð barna og ungmenna þar sem reglusetning fari saman við fræðslu, forvarnir og áframhaldandi þróun skólastarfs.
Foreldrasamtök, sveitarfélög og fleiri leggja jafnframt til að reglubundið verði safnað reynslu frá skólum, nemendum, foreldrum og starfsfólki þannig að unnt verði að þróa framkvæmd reglugerðarinnar í ljósi fenginnar reynslu.
Viðbrögð ráðuneytisins
Ýmsar rannsóknir, skýrslur og kannanir hafa verið gerðar og ljóst er að álitaefnin eru margs konar og sjónarmið ólík, þar á meðal um áhrif snjalltækja á vitsmunalega getu og einbeitingu. Vísast í þeim efnum til umfjöllunar í greinargerð með frumvarpi því sem varð að lögum um breytingu á lögum um grunnskóla, nr. 21/2026. Þau sjónarmið sem umsagnaraðilar vísa til styðja við mikilvægi þess að áhrif reglugerðarinnar verði metin með markvissum og reglubundnum hætti enda er hið stafræna umhverfi í sífelldri þróun. Ráðuneytið leggur áherslu á að framkvæmd reglugerðarinnar verði hluti af reglulegu innra mati skóla en í því felst meðal annars að skólar nýti þá reynslu sem fæst við framkvæmd hennar til áframhaldandi umbóta. Því er lagt til að kveðið verði á um í 7. gr. reglugerðarinnar að mat á innleiðingu og framkvæmd reglugerðarinnar skuli tengjast öðru innra mati skólans. Þá er lagt til að í gildistökuákvæði reglugerðarinnar verði kveðið sérstaklega á um endurskoðun hennar, sbr. umfjöllun í kafla 2.2. Slíkt endurskoðunarákvæði styður við áform ráðuneytisins um að fylgjast með framkvæmd reglugerðarinnar í samstarfi við skólasamfélagið, og tryggja að við endurskoðunina verði meðal annars tekið mið af niðurstöðum rannsókna á áhrifum innleiðingarinnar sem og reynslu skólasamfélagsins af framkvæmdinni.
[bookmark: _Toc242789345]3. Næstu skref
Reglugerðin var birt í Stjórnartíðindum og öðlaðist þegar gildi, sbr. reglugerð um notkun síma og snjalltækja á skólatíma í grunnskóla og á frístundaheimilum, nr. 945/2026, en eftirfylgni ráðuneytisins hefst frá og með 1. janúar 2027. Ráðuneytið er nú með í vinnslu leiðbeiningar um framkvæmd reglugerðarinnar sem verða gefnar út í samræmi við reglugerðina. Markmið þeirra er að styðja skóla og frístundaheimili, foreldra og nemendur við samræmda, faglega og hagnýta framkvæmd reglugerðarinnar.
Ráðuneytið mun fylgjast með framkvæmd reglugerðarinnar og við endurskoðun hennar verður meðal annars tekið mið af fyrri reynslu auk þróunar í innlendum og erlendum rannsóknum á áhrifum starfræns umhverfis á líðan, þroska og nám barna og ungmenna.


